**ประวัติชีวิตโดยสังเขปของโฮจิมินห์**

โฮจิมินห์เกิดเมื่อวันที่ 9 พฤษภาคม ค.ศ. 1890 มีชื่อเดิมว่า เหงียนซิญกุง (Nguyễn Sinh Cung) ต่อมาเปลี่ยนชื่อเป็นเหงียนตึ๊ดแถ่ง (Nguyễn Tất Thành) เป็นลูกชายคนสุดท้องในจำนวนพี่น้อง 3 คน ของเหงียนซิงซัก (Nguyễn Sinh Sắc) ซึ่งเป็นข้าราชการ บ้านเกิดของโฮจิมินห์อยู่ที่ตำบลกิมเลียน อำเภอนามด่าน จังหวัดเหงะอาน ซึ่งอยู่ในภาคกลางของประเทศและห่างจากฮานอยซึ่งเป็นเมืองหลวงของประเทศประมาณ 300 กิโลเมตร ในวัยเด็ก โฮจิมินห์ได้เรียนตัวอักษรจีนและคำสอนของขงจื้อ ซึ่งบิดาของโฮจิมินห์เองก็เป็นนักปราชญ์ขงจื้อด้วย ต่อมาบิดาได้ย้ายไปรับราชการที่เมืองเว้ซึ่งเป็นราชธานีในขณะนั้น สาเหตุของการถูกโยกย้ายเป็นเพราะเหงียนซิงซักถูกสงสัยว่ามีส่วนร่วมกับขบวนการกู้ชาติเนื่องจากเขาเป็นเพื่อนรักของฟานจูจิง (Phan Chu Trinh) นักปฏิวัติชื่อดัง[[1]](#footnote-2) โฮจิมินห์ได้ติดตามบิดามาอยู่ที่เมืองเว้และมีโอกาสได้เข้าเรียนในโรงเรียนตามระบบการศึกษาสมัยใหม่แบบตะวันตก ในขณะนั้น การต่อต้านรัฐบาลอาณานิคมฝรั่งเศสได้ขยายตัวลุกลามไปทั่วประเทศ โฮจิมินห์ได้ซึมซับถึงความเจ็บปวดของการเป็นพลเมืองของประเทศอาณานิคมและได้รับแรงบันดาลใจเรื่องแนวคิดเกี่ยวกับเสรีภาพและอิสรภาพจากนักคิดฝรั่งเศส เช่น Montesquieu Rousseau และ Voltaire หลายต่อหลายครั้งที่เขามีส่วนร่วมกับการประท้วงกับประชาชนที่เว้ เช่น การต่อต้านการเก็บภาษีโดยทำหน้าที่เป็นล่าม จนเป็นเหตุให้ถูกทางการจับได้และเฆี่ยนตีอย่างทารุณ และในที่สุดโฮจิมินห์ก็ถูกไล่ออกจากโรงเรียน

ในปี ค.ศ. 1911 โฮจิมินห์ได้เดินทางไปไซ่ง่อนซึ่งเป็นเมืองที่มีความก้าวหน้าทางด้านธุรกิจและอุตสาหกรรมมากกว่าเมืองอื่นๆ ในประเทศ ที่นี่ เขาได้เห็นถึงชีวิตที่แร้นแค้นของคนงานในสวนยางพารา ไร่ชา และ ไร่กาแฟ ทำให้รู้สึกโกรธแค้นผู้ปกครองอาณานิคมเพิ่มมากขึ้น หลังจากที่สมัครเรียนเป็นช่างเทคนิคได้เพียง 3 เดือน ในวันที่ 2 มิถุนายน ค.ศ. 1911 โฮจิมินห์ก็ได้เดินทางไปฝรั่งเศสพร้อมกับเรือ “Five Stars” ซึ่งเขาทำหน้าที่เป็นเด็กช่วยงานในครัว และเขาก็ได้เปลี่ยนชื่อเป็นวันบา (Văn Ba)

จากนั้น โฮจิมินห์ได้เดินทางไปตามประเทศต่างๆ เพื่อหาทางสนับสนุนขบวนการกู้ชาติและติดต่อประสานงานกับนักปฏิวัติชาวเวียดนามคนอื่นๆ ทั้งในและนอกประเทศ นอกจากนี้ ยังมีบทบาทสำคัญในการต่อตั้งพรรคคอมมิวนิสต์เวียดนามในปี ค.ศ. 1930 ต่อมาท่านได้เปลี่ยนชื่อเป็นเหงียนอ๋ายก๊วก (Nguyễn Ái Quốc) หรือเหงียนผู้รักชาติ ส่วนชื่อโฮจิมินห์นั้นเป็นชื่อที่ใช้ตั้งแต่ปี ค.ศ. 1933 อย่างไรก็ตาม เอกสารและการศึกษาทางประวัติศาสตร์ในส่วนที่เกี่ยวข้องกับชีวประวัติโดยเฉพาะอย่างยิ่งชีวิตส่วนตัวของโฮจิมินห์นั้นยังมีประเด็นที่ขัดแย้งและรายละเอียดต่างๆ ก็ยังเป็นข้อถกเถียงกันในหมู่นักวิชาการอย่างกว้างขวาง[[2]](#footnote-3)

จนกระทั่งในวันที่ 2 กันยายน ปี ค.ศ. 1945 ที่จัตุรัสบ่าดิ่ญ เมืองฮานอย โฮจิมินห์ได้เป็นผู้ประกาศอิสรภาพว่าเวียดนามจะไม่ขึ้นตรงต่ออาณานิคมฝรั่งเศสอีกต่อไป และมีการจัดตั้งรัฐบาลชั่วคราวขึ้นโดยโฮจิมินห์เป็นประธานาธิบดีคนแรกของเวียดนาม

โฮจิมินห์ถึงแก่กรรมลงเมื่อวันที่ 2 สิงหาคม ค.ศ. 1969

1. ฟานจูจิงมีชีวิตอยู่ในระหว่างปี ค.ศ. 1872 – 1926 เกิดที่จังวัดกว๋างนามซึ่งอยู่ตอนกลางของประเทศ เป็นผู้นำในขบวนการกู้ชาติคนสำคัญ ฟานจูงจิงต่อต้านการคืนอำนาจให้กับราชสำนัก จุดมุ่งหมายของเขาคือการขับไล่อาณานิคมฝรั่งเศสและพัฒนาเวียดนามให้เป็นประเทศที่ก้าวหน้าและทันสมัยในรูปแบบของสาธารณรัฐ [↑](#footnote-ref-2)
2. ดูเพิ่มเติมใน Duiker, William J. *Ho Chi Minh: A Life*. New York: Thia, 2000. และ Quinn-Judge, Sophie. *Ho Chi Minh: The Missing Years 1919 - 1941*. Singapore: Horizon Books, 2003. [↑](#footnote-ref-3)